recursal/SuperWikiNEXT-32B huggingface dataset:
पालविमानों (ग्लाइडरों) की उड़ान का आरम्भ अक्सर किसी मोटर-वाले विमान द्वारा खींच कर करा जाता है - फिर बीच का रस्सा तोड़कर उसे स्वयं पाल-उड़ान द्वारा उड़ाया जाता है
**पाल-उड़ान** या **ग्लाइडिंग** (gliding, ग्लाइडिंग) ऐसी मनोरंजन क्रिया व खेल है जिसमें बिना किसी मोटर या अन्य कृत्रिम ऊर्जा की खपत से चलने वाले साधन का प्रयोग करे किसी विमान को अपने पंखों का पाल (sail) के रूप में इस्तेमाल कर के उसे प्राकृतिक वायु बहाव से भूमि से ऊपर हवा में उड़ते हुए रखा जाता है। ऐसे विमानों को ग्लाइडर (gliders) या पालविमान (sailplane) कहते हैं। कई प्राणी और वनस्पति-अंश (जैसे कि कुछ प्रकार के बीज) भी इस सिद्धांत के प्रयोग से स्थान-से-स्थान तक वायु में यातायात करते हैं। पाल-उड़ान में कौशल हवा के ऊपर उठते प्रवाहों को खोजने-पहचानने और फिर विमान को उनके ऊपर ले जाकर उठवाने में महारत को समझा जाता है। अनुकूल स्थितियों में निपुण विमानचालक हलके विमानों को पाल-उड़ान द्वारा सैंकड़ों किलोमीटर तक बिना किसी कृत्रिम ऊर्जा के ले जा सकते हैं और विचित्र परिस्थितियों में १००० किमी तक की ऐसी उड़ाने देखी गई हैं।

इन्हें भी देखें
---------------

* उड़ान
* पतंग
* पाल

सन्दर्भ
-------

1. ↑  "FAI Commissions". *FAI web-site*. Fédération Aéronautique Internationale Aeronautique. मूल से 14 अप्रैल 2012 को पुरालेखित. अभिगमन तिथि 2012-04-05.
2. ↑  "Gliding World Records". Fédération Aéronautique Internationale Aeronautique. मूल से 7 मई 2010 को पुरालेखित. अभिगमन तिथि 2010-05-06.
विश्व के विभिन्न भागों में कृष्य भूमि का प्रतिशत
भूगोल तथा कृषि के सन्दर्भ में **कृष्य भूमि** (arable land) उस भूमि को कहते हैं जिसका उपयोग फसल उत्पादन के लिए किया जा सकता हो। इसमें वह सब भूमि आ जाती है जिसमें वार्षिक फसलें उगाई जाती हैं। इसके अलावा अस्थायी चरागाह, कोला (किचन गार्डेन) आदि की भूमि भी इसके अन्दर समाहित है। सन् २००८ में विश्व की सकल कृष्य भूमि का क्षेत्रफल 13,805,153 वर्ग किमी था।

नदियों एवं समुद्र द्वारा जमा की गई मिट्टी सर्वाधिक उर्वर कृष्य भूमि होती है।

अकृष्य भूमि
-----------

खेती करने के लिए अनुपयुक्त भूमि में निम्नलिखित में से कोई न कोई कारण होता है-

* ताजे जल के स्रोत का अभाव
* बहुत गर्म (रेगिस्तान)
* अति शीतल (आर्कटिक)
* बहुत पथरीली
* बहुत पहाड़ी
* बहुत नमकीन
* बहुत वर्षा वाली
* बहुत बर्फ वाली
* अति प्रदूषित, या
* अत्यन्त कम पोषक तत्वों वाली

बादलों के कारण पौधों को पर्याप्त प्रकाश न मिल सकने के कारण प्रकाश संश्लेषण नहीं होगा और उत्पादकता घट जाएगी। ऐसी भूमि को बेकार भूमि (वेस्टलैण्ड) भी कहते हैं।

बाहरी कड़ियाँ
-------------

* Surface area of the Earth
* Article from Technorati on Shrinking Arable Farmland in the world
**केतु विश्वनाथ रेड्डी** तेलगु भाषा के एक लेखक व साहित्यकार थें। इनका जन्म आन्ध्र प्रदेश के येरांगुटल में स्थित रंगसाइपुरम में १० जुलाई, १९३९ को हुआ था इनकी ३६ पुस्तकें प्रकाशित हुई थी जिनमें केतु विश्वनाथ रेड्डी कथलु नामक कहानी-संग्रह एवं वरलु बोधि नामक उपन्यास से इन्हें लेखक के रूप में पहचान मिली थी। इन्होंने १४ पुस्तकों का संपादन एवं ३ पुस्तकों का अंग्रेजी से तेलगु में अनुवाद किया था। इनकी कहानियाँ विभिन्न भाषाओं में अनुदित हुई हैं। १९९१ में लिखी गई इनकी प्रसिद्ध कहानी खड्गालु-काटुक पिट्टलु २००७ में विजयराघव रेड्डी द्वारा हिन्दी में अनूदित हुई थी।

केतु विश्वनाथ रेड्डी केन्द्रीय साहित्य अकादमी पुरस्कार, श्री पुलुपुल्ला वेंकटेशिवैया साहित्य पुरस्कार, आंध्रप्रदेश साहित्य अकादेमी पुरस्कार, वेंकटरमैय्या स्वर्णपदक एवं भारतीय भाषा परिषद का ऋतंभरा पुरस्कार से सम्मानित हो चुके थे। इन्होंने थाइलैंड, सिंगापुर, ब्रिटेन की शैक्षणिक यात्राएँ भी की थी।

सन्दर्भ
-------

1. ↑  Today, Telangana; Reddy, K. Srinivas (2023-05-22). "Renowned Telugu writer Kethu Viswanatha Reddy no more". *Telangana Today* (अंग्रेज़ी में). अभिगमन तिथि 2023-05-22.
**पूर्ण प्रतियोगिता** बाजार के उस रूप का नाम है जिसमें विक्रेताओं की संख्या की कोई सीमा नहीं होती। फ़लतः कोई भी एक उत्पादक (विक्रेता) बाजार में वस्तु की कीमत पर प्रभाव नहीं डाल सकता। अर्थशास्त्र में बाजार को मुख्त्यः दो रूपों में बांटा जाता है : पूर्ण प्रतियोगिता और अपूर्ण प्रतियोगिता। बाजार संरचना के दो चरम बिन्दुओं पर पूर्ण प्रतियोगिता और एकाधिकार हैं।

पूर्ण प्रतियोगिता के लक्ष््ण
----------------------------

पूर्ण प्रतियोगिता के होने के लिये कुछ पूर्वानुमान लिये जाते हैं जो इस प्रकार हैं :

१. प्रत्येक उत्पादक बाजार की पूरी आपूर्ति का इतना छोटा हिस्सा प्रदान करता है की वो अकेला बाजार में वस्तु की कीमत पर कोई प्रभाव नहीं डाल सकता।  

२. प्रत्येक उत्पादक के द्वारा बनाई गयी वस्तु समान होती है।  

३. प्रत्येक उत्पादक बाजार में उप्लब्ध उत्पादन तकनीक तक पहुंच रखता है।  

४. किसी भी नये उत्पादक के बाजार में आने पर अथवा बाजार में उपस्थित किसी उत्पादक के बाजार से निकलने पर कोई रोक टोक नहीं है।  

५. बाजार में विद्यमान प्रत्येक क्रेता और विक्रेता को बाजार का पूर्ण ज्ञान है।

यद्यपि पूर्ण प्रतियोगिता व्यावहारिक जीवन में सम्भव नहीं है, पर शेयर बाजार इसकी विशेषताओं की दृष्टि से बहुत पास पहुंच जाता है। कृषि क्षेत्र(चावल, गेहूं आदि) में भी प्रतियोगिता पूर्ण प्रतियोगिता के समान ही होती है।

```
  ~  सदैव पूर्ण प्रतियोगिता के बाज़ार का मूल्य निर्धरण कम रहता है एकाधिकार बाज़ार के तुलना में।
```

पूर्ण प्रतियोगिता में बाजार मूल्य का निर्धारण
---------------------------------------------

पूर्ण प्रतियोगिता में कोई भी विक्रेता वस्तू का मूल्य स्वंय निर्धारित नहीं कर सकता। अतः वस्तु का मूल्य बाजार में निर्धारित होता है। मूल्य निर्धारण की प्रक्रिया को समझने के लिये मांग और आपूर्ति को समझना आवश्यक है।

**मांग:** एक निश्चित मूल्य पर किसी वस्तु की जितनी मात्रा लोग खरीद कर उपयोग करना चाहते हैं उसे वस्तु की मांग कहते हैं।  

**आपूर्ति:** किसी वस्तु के उत्पादक उसकी जितनी मात्रा एक निर्धारित मुल्य पर बाजार में बेचना चाहते हैं उसे वस्तू की बाजार में आपूर्ति कहते हैं।

जब बाजार में कोइ वस्तु आती है तो उसके मांग और उसकी आपूर्ति में सम्बन्ध स्थापित होता है और मूल्य का निर्धारण होता है।

**विक्रेता द्वारा उपयुक्त विक्रय परिमाण का निर्धारण**

पूर्ण प्रतियोगिता में विक्रेता का मांग-वक्र पुर्णतः लोचशील होता है क्योंकि वह बाजार निर्धारित मूल्य पर जितना चाहे उत्पादन कर सकता है और उसे बेच सकता है। अतः उसे उप्युक्त परिमाण निर्धारित करने के लिये अपने सीमांत लागत वक्र का निर्धरण करना होता है। सीमांत लागत का अर्थ है वर्तमान स्थिति में एक और वस्तु के उत्पाद करने का लागत। सीमांत लागत वक्र अंग्रेजी के अक्षर 'U' के आकार का होता है। इस्का अर्थ है कि जब उत्पादन क्षमता का पूरा प्रयोग नहीं हो रहा है तब सीमांत लागत घट रहा होता है, एक निश्चित क्षमता तक पहुंचने के बाद यह बढ़ने लगता है। जिस बिन्दु पर सीमांत लागत वक्र उत्पादक के मांग वक्र को काटता है, उस बिन्दु पर उपयुक्त उत्पादन का निर्धारण होता है।   

जब उत्पादक एक वस्तु का उत्पादन करता है तो उसका मुख्य उद्देश्य होता है लाभ। जब सीमांत लागत अर्थात एक इकाई के उत्पादन का लागत बाजार में स्थापित वस्तु के मुल्य से ऊपर चला जाता है तो इसका अर्थ है कि विक्रेता को उसके उत्पादन से घाटा होगा। अतः जिस बिन्दु पर सीमांत लागत वक्र, विक्रेता के मांग वक्र को काट कर उसके ऊपर चला जाता है, उस बिन्दु के पार उत्पादन करने से विक्रेता को अपना उत्पाद लागत से कम भाव पर बेचना होगा। अतः उत्पादक इस बिन्दु पर पहुंचने के उपरान्त उत्पादन रोक देता है।
**क्रेडिट डिफॉल्ट स्वैप** (सीडीएस) एक वित्तीय स्वैप समझौता है कि सीडीएस का विक्रेता खरीदार को ऋण डिफ़ॉल्ट (देनदार द्वारा) या अन्य क्रेडिट घटना की स्थिति में क्षतिपूर्ति करेगा। यानी सीडीएस का विक्रेता खरीदार को कुछ रेफरेंस एसेट डिफॉल्ट के खिलाफ बीमा करता है। CDS का खरीदार विक्रेता को भुगतान की एक श्रृंखला (सीडीएस "शुल्क" या "स्प्रेड") करता है और, बदले में, संपत्ति के चूक होने पर भुगतान प्राप्त करने की उम्मीद कर सकता है।

डिफ़ॉल्ट होने की स्थिति में, CDS के खरीदार को मुआवजा (आमतौर पर ऋण का अंकित मूल्य) प्राप्त होता है, और CDS के विक्रेता डिफ़ॉल्ट ऋण या उसके बाजार मूल्य को नकद में अपने कब्जे में ले लेता है। हालांकि, कोई भी सीडीएस खरीद सकता है, यहां तक ​​कि ऐसे खरीदार भी जिनके पास ऋण साधन नहीं है और जिनका ऋण में कोई प्रत्यक्ष बीमा योग्य हित नहीं है (इन्हें "नग्न" सीडीएस कहा जाता है)। यदि अस्तित्व में बांड की तुलना में अधिक सीडीएस अनुबंध बकाया हैं, तो क्रेडिट इवेंट नीलामी आयोजित करने के लिए एक प्रोटोकॉल मौजूद है। प्राप्त भुगतान अक्सर ऋण के अंकित मूल्य से काफी कम होता है।

क्रेडिट डिफॉल्ट स्वैप अपने वर्तमान स्वरूप में 1990 के दशक की शुरुआत से मौजूद हैं और 2000 के दशक की शुरुआत में उपयोग में वृद्धि हुई है। 2007 के अंत तक, बकाया सीडीएस राशि $62.2 ट्रिलियन थी, 2007-2010 के वित्तीय संकट के दौरान इस बड़े बाजार में पारदर्शिता की कमी नियामकों के लिए चिंता का विषय बन गई क्योंकि यह एक प्रणालीगत जोखिम पैदा कर सकता था। मार्च 2010 में, डिपॉजिटरी ट्रस्ट एंड क्लियरिंग कॉरपोरेशन ने घोषणा की कि यह नियामकों को अपने क्रेडिट डिफॉल्ट स्वैप डेटाबेस तक अधिक पहुंच प्रदान करेगा। जून 2018 तक "$ 8 ट्रिलियन काल्पनिक मूल्य बकाया" है। 

अधिकांश CDS को अंतर्राष्ट्रीय स्वैप और डेरिवेटिव्स एसोसिएशन (ISDA) द्वारा तैयार किए गए मानक रूपों का उपयोग करके प्रलेखित किया गया है, हलांकि इसके कई रूप हैं। मूल, एकल-नाम स्वैप के अलावा, टोकरी डिफ़ॉल्ट स्वैप (BDS), अनुक्रमणिका CDS, वित्त पोषित CDS (क्रेडिट-लिंक्ड नोट भी कहा जाता है), साथ ही केवल-ऋण क्रेडिट डिफ़ॉल्ट स्वैप (LCDS) हैं। निगमों और सरकारों के अलावा, संदर्भ इकाई में संपत्ति-समर्थित प्रतिभूतियां जारी करने वाला एक विशेष प्रयोजन वाहन शामिल हो सकता है।

कुछ का दावा है कि सीडीएस जैसे डेरिवेटिव संभावित रूप से खतरनाक हैं क्योंकि वे दिवालियापन में पारदर्शिता की कमी के साथ प्राथमिकता को जोड़ते हैं। एक सीडीएस असुरक्षित (संपार्श्विक के बिना) हो सकता है और डिफ़ॉल्ट के लिए उच्च जोखिम में हो सकता है।

संदर्भ
------

1. ↑  "Credit Default Swaps". *Navbharat Times*. अभिगमन तिथि 2022-06-26.
**केडी सिंह बाबू** (2 फ़रवरी 1922 -1978) हॉकी के प्रसिद्ध खिलाड़ी थे जो ड्रिबलिंग तथा विपक्षी खिलाड़ियों को छकाने की कला में माहिर थे। इनका पूरा नाम कुँवर दिग्विजय सिंह बाबू थाम। हॉकी को भारत में लोकप्रिय बनाने और पूरी दुनिया में इसकी पहचान बनाने में मुख्य भूमिका निभाने वालों में ध्यानचंद और पद्मश्री से सम्मानित केडी भी थे।

जीवनी
-----

लखनऊ से लगे बाराबंकी में 2 फ़रवरी 1922 को जन्में बाबू ने 14 साल की उम्र से ही हॉकी का कौशल दिखाना शुरू कर दिया था। इसी उम्र में बाराबंकी के देवा में उन्होंने पहला टूर्नामेंट खेला। 

दो साल बाद लखनऊ में लखनऊ यंगमैन एसोसिएशन की टीम से खेलते हुए तो उन्होंने राष्ट्रीय स्तर पर अपनी पहचान बनानी शुरू कर दी थी। दिल्ली में हुए ट्रेडर्स कप में अपने स्टिक वर्क और ड्रिबलिंग से उन्होंने दर्शकों को भौंचक्का कर दिया। इसी ट्रेडर्स कप में लखनऊ की युवा टीम का मुकाबला दिल्ली की मानवदार टीम के साथ हुआ, जिसमें ओलिम्पिक खिलाड़ी हुसैन भी शामिल थे।

केडी को नहीं बताया गया कि प्रतिद्वंद्वी टीम में ओलिम्पिक खिलाड़ी हुसैन भी हैं ताकि उनका नैसर्गिक खेल प्रभावित नहीं हो। के.डी. ने पूरे मैच के दौरान हुसैन को दबाए रखा। हुसैन भी कम उम्र के इस लड़के के खेल कौशल से आश्चर्यचकित थे।

मैच के बाद लखनऊ टीम के कोच मुश्कउज्जमां ने के.डी.को हुसैन के बारे में बताया। हुसैन ने मैच के बाद कहा भी यह लडका हॉकी का महान खिलाड़ी बनेगा। बाबू ने सोलह साल तक उत्तरप्रदेश का प्रतिनिधित्व किया और भारतीय टीम के उपकप्तान भी बने। लंदन में 1948 में हुए ओलिम्पिक में वह भारतीय टीम के उपकप्तान थे तो 1952 में हेलसिंकी ओलिम्पिक में टीम की कप्तानी उनके हाथ थी। 

अन्य देशों के खिलाड़ी गोल करने की उनकी कला से काफी प्रभावित थे और समझ नहीं पाते थे कि इस तरह गोल कैसे किया जा सकता है। वह गेंद को पहले गोल पोस्ट पर मारते थे और वापस आने के बाद उसे जाल से उलझा देते थे।

केडी ने उत्तरप्रदेश में हॉकी को विकसित किया और खिलाड़ियों को आगे बढाया। इसी का नतीजा था कि इस राज्य ने हॉकी के कई अंतरराष्ट्रीय खिलाड़ी देश को दिए। उनके नाम पर राज्य की राजधानी में स्टेडियम भी बने और खेल छात्रावास भी बनाया गया। लखनऊ का खेल छात्रावास 1972 में बना।

केडी के 1978 में निधन के बाद उनके छोड़े काम को आगे बढ़ाने का जिम्मा उनके प्रशंसक और ओलिम्पिक खिलाड़ी झमन लाल ने उठाया। युवा हॉकी खिलाड़ियों की प्रतिभा को निखारने के लिए बाबू के नाम से एक सोसायटी बनाई गई जो अभी तक अस्तित्व में है। केडी उत्तरप्रदेश खेल परिषद के पहले संगठन सचिव थे।

सन्दर्भ
-------

1. 1 2  "हुसैन बोले थे केडी एक दिन महान खिलाड़ी बनेगा". आई नेक्स्ट जागरण. 18 सितम्बर 2014. मूल से 4 मार्च 2016 को पुरालेखित. अभिगमन तिथि 24 अक्टूबर 2014.
**केटीएम 200 ड्यूक** (अंग्रेज़ी: KTM 200 Duke) एक 200 सीसी, लिक्विड-कूल्ड, सिंगल-सिलेंडर मोटरसाइकिल है जो 43 मिमी डब्ल्यूपी एपेक्स यूएसडी फोर्क अपफ्रंट और पीछे 10-स्टेप एडजस्टेबल डब्ल्यूपी एपेक्स मोनोशॉक द्वारा संचालित है। यह फ्रंट में 300 मिमी डिस्क ब्रेक और पीछे 230 मिमी डिस्क ब्रेक से लैस है, दोनों बायब्रे कैलिपर्स के साथ हैं। KTM 200 Duke की ईंधन टैंक क्षमता 13.4 लीटर है और माइलेज 33 किमी प्रति लीटर का दावा किया गया है। यह दो रंगों में उपलब्ध है: नारंगी और काला।</ref> In Colombia, it is being assembled by the company Auteco S.A.

यहां केटीएम 200 ड्यूक के कुछ प्रमुख स्पेसिफिकेशन दिए गए हैं:
------------------------------------------------------------

* इंजन: 199.5 सीसी, लिक्विड-कूल्ड, सिंगल-सिलेंडर
* पावर: 24.67 बीएचपी @ 10,000 आरपीएम
* टॉर्क: 19.3 एनएम @ 8000 आरपीएम
* ट्रांसमिशन: 6-स्पीड
* ब्रेक: 300 मिमी डिस्क (सामने), 230 मिमी डिस्क (पीछे)
* सस्पेंशन: 43 मिमी WP एपेक्स USD फोर्क (सामने), 10-स्टेप एडजस्टेबल WP एपेक्स मोनोशॉक (पीछे)
* ईंधन टैंक क्षमता: 13.4 लीटर
* दावा किया गया माइलेज: 33 किमी/लीटर

केटीएम 200 ड्यूक अपने स्पोर्टी लुक, शक्तिशाली इंजन और तेज हैंडलिंग के कारण युवा सवारों के बीच एक लोकप्रिय पसंद है। यह अपेक्षाकृत किफायती भी है, जो इसे पहली बार खरीदने वालों के लिए एक अच्छा विकल्प बनाता है।
केटीएम 200 ड्यूक की कीमत 1.97 लाख रुपये (एक्स-शोरूम, दिल्ली) है।

यहां केटीएम 200 ड्यूक की कुछ समीक्षाएं दी गई हैं:
-------------------------------------------------

"केटीएम 200 ड्यूक चलाने के लिए एक मजेदार और रोमांचक बाइक है। इसमें एक शक्तिशाली इंजन है जो अच्छा प्रदर्शन करता है, और यह अच्छी तरह से संभालती है। ब्रेक भी अच्छे हैं, और आक्रामक तरीके से चलाने पर भी बाइक अच्छी लगती है।" - ज़िगव्हील्स
"केटीएम 200 ड्यूक उन सवारों के लिए एक बढ़िया विकल्प है जो प्रदर्शन-उन्मुख नग्न बाइक की तलाश में हैं। यह अच्छी तरह से सुसज्जित है और पैसे के लिए अच्छा मूल्य प्रदान करता है।" - बाइकदेखो
"केटीएम 200 ड्यूक एक स्टाइलिश और सक्षम बाइक है जो निश्चित रूप से लोगों का ध्यान आकर्षित करेगी। इसे चलाने में भी बहुत मजा आता है, और यह पैसे के लिए अच्छा मूल्य प्रदान करती है।" - बाइकवाले

यहां केटीएम 200 ड्यूक की कुछ खूबियां और खामियां दी गई हैं:
----------------------------------------------------------

पेशेवर:
-------

* शक्तिशाली इंजन
* तीव्र संचालन
* विशाल सीट
* सस्ती कीमत
* अच्छी निर्माण गुणवत्ता
* सहायक उपकरणों की विस्तृत श्रृंखला उपलब्ध है

दोष:
----

* ऊंची सीट की ऊंचाई
* कुछ प्रतिस्पर्धियों की तुलना में अधिक शोर
* ईंधन अर्थव्यवस्था बेहतर हो सकती है
* एबीएस मानक के रूप में उपलब्ध नहीं है

कुल मिलाकर, केटीएम 200 ड्यूक उन सवारों के लिए एक बढ़िया विकल्प है जो प्रदर्शन-उन्मुख नग्न बाइक की तलाश में हैं। यह अच्छी तरह से सुसज्जित है, पैसे के लिए अच्छा मूल्य प्रदान करता है और निश्चित रूप से लोगों का ध्यान आकर्षित करेगा।

सन्दर्भ
-------

1. ↑  "La KTM Duke 390 será ensamblaeda por Auteco en la planta de la firma en Itagüí". *La Republica*. 13 December 2013. अभिगमन तिथि 13 December 2013.
2. ↑  "KTM Duke 200 launched by Bajaj Auto at Rs 1.18 lakh". *The Economic Times*. 25 January 2012. अभिगमन तिथि 18 July 2012.
**क्षोभमण्डल** या **ट्रोपोस्फ़ीयर** (troposphere) पृथ्वी के वायुमंडल का सबसे निचला हिस्सा है। इसी परत में आर्द्रता, जलकण, धूलकण, वायुधुन्ध तथा सभी मौसमी घटनाएं होती हैं। यह पृथ्वी की वायु का सबसे घना भाग है और पूरे वायुमंडल के द्रव्यमान का ८०% हिस्सा इसमें मौजूद है। भूमध्य रेखा (इक्वेटर) पर इसकी ऊंचाई 18 किमी है जो ध्रुवों पर घटकर सिर्फ़ 8 किमी ही रह जाती है। क्षोभमण्डल की औसत ऊँचाई 10 से 12 कीमी है। वायुमंडल में इसके ऊपर की परत को समतापमण्डल या स्ट्रैटोस्फ़ीयर कहते हैं। इन दोनों परतों के बीच की रेखा का नाम ट्रोपोपौज़ है। इस मंडल का तापमान १५℃ से -५६℃ तक होता है। ऊँचाई के साथ इसमे वायुदाब व तापमान में कमी होती है वायुमंडल में प्रति 165 m की ऊंचाई पर 1 डिग्री तापमान में कमी आती है तथा 1 किलोमीटर की ऊंचाई पर 6.5 डिग्री सेल्सियस तापमान में कमी आती है गर्मियों में क्षोभ मंडल की ऊंचाई बढ़ जाती है तथा सर्दियों में घट जाती है

विशेषताएँ
---------

धरातल से ऊपर जानें पए प्रति १,००० फीट की ऊचाई पर तापमान में ३.६ डिग्री फारेनहाइट की गिरावट आती जाती हैं।

* 
* 



|  |
| --- |
| वायुमंडल की परतें |
| क्षोभमण्डल | समतापमण्डल | मध्यमण्डल | तापमण्डल | आयनमण्डल | बाह्यमण्डल |
**खनियाधाना** (Khaniyadhana) भारत के मध्य प्रदेश राज्य के शिवपुरी ज़िले में स्थित एक नगर है। यह इसी नाम की तहसील का मुख्यालय भी है। ब्रिटिश राज काल में यह नगर खनियाधाना रियासत की राजधानी थी।

खनियाधाना रियासत
----------------

मुख्य लेख: खनियाधाना रियासत
ब्रिटिश राज के काल में यह बुंदेल राजपूतों द्वारा शासित रियासत थी, जिसे खनियाधाना रियासत कहा जाता था। खनियाधाना इस रियासत की राजधानी थी। 1947 में भारतीय स्वतंत्रता से पहले महाराज खलकसिंह जूदेव इस रियासत के शासक थे।

मन्दिर व वातावरण
----------------

खनियाधाना अपने आठ जैन मन्दिरों के लिए जाना जाता है। निकटवर्ती दो दिगम्बर जैन अतिशय क्षेत्रों "गोलकोट जी" और "पचराई जी" के लिए भी विख्यात हैं। खनियाधाना के पास पर्यटकों के लिए अनेक सुंदर झरने और जंगल हैं। सीता पाटा यहां प्रसिद्ध है। प्रत्येक वर्ष यहां शिवरात्रि का मेला लगता है।

जनसांख्यिकी
-----------

भारत की 2011 जनगणना के अनुसार खनियाधाना में 15,877 निवासी थे, जिसमें से 8,284 पुरुष और 7,593 स्त्रियाँ थीं। खनियाधाना में औसत साक्षरता दर 72.26% है, पुरुष साक्षरता 82.61% है, और महिला साक्षरता 61.04% है। यहाँ 15.83% आबादी 6 साल से कम उम्र की है।

इन्हें भी देखें
---------------

* खनियाधाना रियासत
* शिवपुरी ज़िला

सन्दर्भ
-------

1. ↑  "Inde du Nord: Madhya Pradesh et Chhattisgarh Archived 2019-07-03 at the Wayback Machine," Lonely Planet, 2016, ISBN 9782816159172
2. ↑  "Tourism in the Economy of Madhya Pradesh," Rajiv Dube, Daya Publishing House, 1987, ISBN 9788170350293
**खनि भौमिकी** (Mining Geology) भूविज्ञान का वह अंग है जो खनन के उन सभी पहलुओं का विशेष अध्ययन करता है जिनसे एक अयस्क, या खनिज निक्षेप, पूर्ण विकसित खान में परिवर्तित हो जाए।

परिचय
-----

आज, चाहे वह कोई सरकारी भूतात्विक संस्था हो अथवा निजी खनन व्यापार, हर जगह खनन भूवैज्ञानिक की आवश्यकता अनुभव की जाती है। इस प्रकार खनन भूविज्ञान की देन खनन क्षेत्र में सर्वमान्य है। किसी भी क्षेत्र में संभावनाओं का ज्ञान प्राप्त करने तथा बाद में वास्तविक खनन प्रारंभ करने के पूर्व खनन भूवैज्ञानिक को इन क्षेत्रों का निरीक्षण करने के लिए भेजा जाता है। सर्वप्रथम वह ऐसे क्षेत्रों की चुनता है जिनका आर्थिक दृष्टि से विकास होने की संभावना हो। इसके पश्चात्‌ वह इन निक्षेपों का भूवैज्ञानिक तथा आर्थिक दृष्टि से अध्ययन करता है और इस तथ्य पर विशेष ध्यान देता है कि निक्षेप वाणिज्य स्तर पर उपयोगी होगा या नहीं। यहाँ पर खनन भूविज्ञान में आर्थिक भूविज्ञान का समावेश होता है। इस स्थिति में अनेक छोटे मोटे निक्षेपों को त्याग दिया जाता है तथा विशाल एवं उत्तम निक्षेपों का अध्ययन सावधानी तथा विस्तार से किया जाता है।

आर्थिक दृष्टि से उन्नत हो सकने योग्य निक्षेपों को विकसित करने के लिए भूवैज्ञानिक की भूमिका बहुत महत्वपूर्ण होती है। इन क्षेत्रों के मानचित्र बड़े पैमान पर जैसे 1=100 फुट अथवा 1=500 फुट पर, बनाए जाते हैं। खनन प्रारंभ करने के लिये उपयुक्त क्षेत्र चुनकर वेधन कार्य के लिए योजनाएँ बना ली जाती हैं। वेधन से निक्षेपों के विस्तार तथा उनकी मोटाई का भी अनुमान हो जाता है। विभिन्न मुख्य आँकड़ों का संकलन भी इससे संपन्न होता है, जैसे निक्षेप के भिन्न भिन्न भागों में अयस्क का संक्रेद्रण, उसका औसत मूल्यांकन तथा संभाव्य भंडार। कई बार खनन वैज्ञानिक को भू-भौतिक-विधियों का भी सहारा लेना पड़ता है। इस प्रकार चुंबकीय, वैद्युतिक, भ्वाकृष्टि, भूकंपीय तथा रेडियो सक्रिय साधन बड़े सहायक सिद्ध हुए हैं। भूतात्विक संरचनाओं का भी विस्तृत अध्ययन किया जाता है, क्योंकि इससे खनिजों के संरचनात्मक प्रतिबंधीकरण के संबंध में अनेक महत्वपूर्ण तथ्य सामने आते है। खनन भूविज्ञान को समृद्ध करने में भूरसायन का भी प्रमुख सहयोग रहा है। इसकी सहायता से भूवैज्ञानिक को शिलाओं की रासायनिक तथा खनिज रचना, शिलापरिवर्तन, सूक्ष्मोपलब्ध तत्व (Trace elements) तथा खनिजों के निर्माण की आधारिक विधियों आदि का ज्ञान होता है। भूवैज्ञानिक को सूक्ष्मदर्शक यंत्र, भारी खनिज विश्लेषण, शिलातांत्रिक अध्ययन तथा शिलाविज्ञान से भी बड़ी सहायता मिलती है।

इन सारे अध्ययनों के साथ साथ खनन-भूवैज्ञानिक उपयोगी मानचित्र काटचित्र तथा ब्लॉक चित्र तैयार करता है। सारे तथ्यों के आधार पर विस्तृत प्रतिवेदन प्रस्तुत होता है; जिससे खनन की कार्यपद्धति तथा भविष्य के लिये कार्यक्रमों की रूपरेखा का भी संकेत रहता है। खनन कार्य प्रारंभ हो जाने के पश्चात्‌ भूवैज्ञानिक अनवरत रूप से नवीन संभावनाओं का अध्ययन करता रहता है, जिसमें खान के उत्पादन में कमी न हो पाए और नवीन स्रोत सामने आते रहें। वास्तव में खनन के समय ही भूवैज्ञानिक के अनुमान का मूल्यांकन होता है तथा जैसे जैसे खनन कार्य उन्नत होता जाता है, नवीन रहस्य खुलते जाते हैं, जिससे आगे के काम में निरंतर सहायता मिलती है।

इन्हें भी देखें
---------------

* आर्थिक भौमिकी
**पलाश सेन** युफ़ोरीया नामक भारतीय बैंड के मुख्य गायक है, जो अभी उसके द्वारा नेतृत्व किया जाता है। व्यवसाय से डॉक्टर पलाश सेन ने फ़िल्म फ़िलहाल मे नायक की भुमिका भी अदा की।

प्रारंभिक जीवन और शिक्षा
------------------------

पलाश का जन्म २३ सितम्बर १९६५ को बनारस में हुआ था। उनके पिता का नाम रूपेन्द्र कुमार सेन और मा का नाम पुष्पा सेन, दोनों ही पेशे से चिकित्सक थे। पलाश एक आधे बंगाली और आधे डोगरा है। उसके जन्म के पश्चात वह दिल्ली आ गये और कुछ समय कनॉट प्लेस रेलवे कालोनी में रहे और बाद मे श्रीनगर मे भी।

उन्होने सेंट कोलम्बा स्कूल, दिल्ली से अपनी स्कूली शिक्षा कि। इसके बाद वे विश्वविद्यालय के कॉलेज ऑफ मेडिकल साइंसेज (UCMS), नई दिल्ली, में अध्ययन किया और एमबीबीएस की डिग्री प्राप्त की।

व्यवसाय
-------

पलाश ने युनिवेर्सिटी कॉलेज ऑफ़ मेडिकल सायंस में अपने कॉलेज के दिनों में ही गाने लिखना शुरू कर दिया था। उनकी कॉलेज में पहली कृति थी - 'हेवेन ऑन सेवेंथ फ्लूर', क्यूंकि छात्रावास में उनका कमरा सातवीं मंजिल पर था। पलाश सेन को 'पॉली' नाम से भी जाना जाता है और इन्हें हिंद रॉक का सरगना कहा जाता है। ये पहले ऐसे व्यक्ति हैं, जिन्होंने रॉक संगीत पर तबले और बांसुरी के साथ हिंदी में गाया. उन्होंने 'मंत्र - भारत का पहला एकमात्र' की शुरुआत की. पलाश सेन - विकलांग विज्ञानं के शल्य चिकित्सक, को भारतीय रॉक बैंड समूह यूफोरिया के एक गायक के रूप में ज्यादा पहचाना जाता है। वो इस समूह के लिए संगीत बनाते हैं तथा गीत भी लिखते हैं।

पलाश के परदे पर पहली बॉलीवुड फ़िल्म २००२ में मेघना गुलजार द्वारा निर्देशित फिलहाल (2002) थी, जिसमे तब्बू और सुष्मिता सेन ने भी अभिनय किया था। उसके पश्चात, वो एक संकलन फ़िल्म "मुंबई कट्टिंग (2010)" के एक भाग "And it rained "में भी दिखे.
इन्होने कई एल्बम जैसे धूम, फिर धूम और गली का मोचन किया। "माएरी", "धूम पिचक" और "कभी आना मेरी गली" इनकी कुछ प्रसिद्ध कृतियाँ हैं।

3 वर्ष की अंतराल के बाद पलाश यूफोरिया के एक नए एल्बम "महफूज़" में आये. परिवार की चौथी पीढ़ी का एक डॉक्टर अपनी माँ और शालिनी, उनकी पत्नी, के प्रति समर्पित था।

वह "इंडियन पॉपस्टार्स" टीवी शो के ज़ज भी रह चुके हैं। उन्होंने "जिओ दिल से" गाना बनाया जो भारतीय रेडियो स्टेशन My FM का लाक्षनिक धुन बना। 2010 में, राष्ट्रकुल खेलों के समय, उन्होंने दिल्ली लाक्षणिक गाना, "दिल्ली मेरी जान, दिल्ली मेरी शान" गाया, जो कि उनके बैंड यूफोरिया, के द्वारा प्रस्तुत किया गया .
तुर्कमेनिस्तान के आख़ाल मैदान से कोपेत दाग़ का नज़ारा
कोपेत दाग़ ईरान और तुर्कमेनिस्तान की सीमा पर स्थित हैं
**कोपेत दाग़** या **कोपे दाग़** (तुर्कमेनी: Köpetdag, फ़ारसी: کپه‌داغ‎, अंग्रेज़ी: Kopet Dag), जिसे तुर्कमेन-ख़ोरासान पर्वत-शृंखला भी कहा जाता है, तुर्कमेनिस्तान और ईरान की सरहद पर ६५० किमी तक चलने वाली एक पर्वत शृंखला है। यह कैस्पियन सागर से पूर्व में स्थित है और तुर्कमेनिस्तान में इस शृंखला का सबसे बुलंद शिखर २,९४० मीटर ऊंचा एक पहाड़ है जो तुर्कमेनिस्तान की राजधानी अश्क़ाबाद के दक्षिण-पश्चिम में स्थित है। ईरान की ज़मीन पर इस पहाड़ी सिलसिले का सबसे ऊंचा शिखर ३,१९१ मीटर ऊंचा है।

नाम
---

'दाग़' शब्द का अर्थ तुर्की भाषाओँ में 'पर्वत' होता है। इस शब्द में 'ग़' के उच्चारण पर ध्यान दें क्योंकि यह बिना बिंदु वाले 'ग' के उच्चारण से ज़रा अलग होता है।

विवरण
-----

कोपेत दाग़ में रेतीली शुष्क पहाड़ियाँ, ऊँचे पठार और गहरी वादियाँ मिलती हैं। इस इलाक़े में भूकंप आते रहते हैं। १ मई १९२९ को यहाँ आए एक ज़लज़ले में लगभग ३,८०० लोगों की मृत्यु हुई थी। तुर्कमेन राजधानी अश्क़ाबाद के पास कोपेत दाग़ की छोटी पहाड़ियों में प्राचीन 'निसा' (نسا‎, Nisa) नामक पार्थियाई शहर के खँडहर मिले हैं। बहुत से फल कोपेत दाग़ के दक्षिण-पश्चिमी इलाक़ों में जंगली उगते हुए पाए जाते हैं, जैसे कि अंजीर, सेब, अंगूर, गिलास (चेरी) और अनार की जंगली नस्लें।

इन्हें भी देखें
---------------

* तुर्कमेनिस्तान
* ईरान

सन्दर्भ
-------

1. ↑  A History of Persian Earthquakes Archived 2016-05-31 at the Wayback Machine, N. N. Ambraseys, C. P. Melville, Cambridge University Press, 2005, ISBN 978-0-521-02187-6, *... 1929 मई 1 Kopet Dagh. During the evening a catastrophic earthquake shook northeastern Persia and the Soviet Turkmen ...*
2. ↑  Pomegranate Roads: A Soviet Botanist's Exile from Eden, Gregory Moiseyevich Levin, Translated by Margaret Hopstein, Pomegranate Roads, 2006, ISBN 978-0-9649497-6-8, *... Since the 1870s, when Russia colonized the Trans-Caspian Krai (present-day Turkmenistan), many researchers were attracted by the astonishing natural treasures of the southwestern Kopet Dag ... There are 42 varieties of fruiting plants in the gorges. Wild pomegranates, figs, grapes, cherry-plums, blackberries, hawthorns, apples, pears have their origin here. All in all there are 720 kinds of useful plants ...*
**पिक्स्लर** क्लाउड आधारित कई फोटो संपादक, छवि-टूल स्क्रीन ग्रैबर तथा इसी प्रकार की अन्य प्रणालियों का समूह है। इसकी रचना गैर-पेशेवर लोगों के लिए की गयी थी तथापि इसमें साधारण से लेकर अति विकसित प्रणालियों का समावेश किया गया है इसका उपयोग पी सी, स्मार्टफोन, टेबलेट तथा मोबाइल फोन पर इसके अनुप्रयोग के माध्यम से किया जा सकता है। 2013 में टाइम ने इसे 50 श्रेष्ठ जालस्थल की सूची में रखा।

इतिहास
------

इसका निर्माण स्वीडन में वर्ष 2008 में ओला सेवाण्डेर्सोन ने किया था। 19 जुलाई 2011 को ऑटोडेस्क नामक कंपनी ने इसे खरीद लिया।

सन्दर्भ
-------

1. ↑  Vogel, Sandra (13 June 2012). "Edit photos for free with Pixlr". pcadvisor.co.uk. मूल से 16 जून 2012 को पुरालेखित. अभिगमन तिथि 15 June 2012.
2. ↑  McCracken, Harry (1 May 2013). "50 Best Websites 2013". *TIME.com*. मूल से 11 मई 2013 को पुरालेखित. अभिगमन तिथि 12 May 2013.
3. ↑  Robin Wauters (19 July 2011). "Autodesk Acquires Online Photo Editing Service Pixlr". मूल से 8 दिसंबर 2015 को पुरालेखित. अभिगमन तिथि 30 नवंबर 2015.

बाहरी कड़ियाँ
-------------

* आधिकारिक जालस्थल
**कोबरा इफ़ेक्ट** या **कोबरा प्रभाव** तब होता है जब किसी समस्या का समाधान करने के लिए किया गया कोई प्रयास समस्या को बदतर बना देता है।  यह एक प्रकार का अनपेक्षित परिणाम होता है। इस शब्द का उपयोग अक्सर अर्थव्यवस्था और राजनीति के संदर्भ में किया जाता है।

 भारतीय कोबरा 
इसकी शब्द की उत्पत्ति ब्रिटिश भारत में हुई थी। ब्रिटिश सरकार दिल्ली में जहरीले कोबरा सांपों की बढ़ती संख्या को लेकर चिंतित थी। इसलिए सरकार ने हर मृत कोबरा के लिए एक इनाम की पेशकश की। प्रारंभ में यह रणनीति सफल रही क्योंकि इनाम के लिए लोगों ने बड़ी संख्या में सांप मार दिए। किंतु बाद में कुछ बुद्धिमान लोगों ने अधिक पैसा कमाने के लिए कोबरा पालना करना शुरू कर दिया। जब सरकार को इस बारे में पता चला, तो उसने इनाम कार्यक्रम समाप्त कर दिया गया। इस कारण अब कोबरा पालने वालों के सांप बेकार हो गए, तो उन्होंने उन्हें खुले में छोड़ दिया। परिणामस्वरूप, जंगली कोबरा की आबादी पहले से कहीं ज़्यादा बढ़ गई।

अन्य उदाहरण
-----------

### वियतनाम में चूहे

फ्रांसीसी औपनिवेशिक शासन के वियतनाम के हनोई शहर में भी एक ऐसी ही एक घटना हुई। 1902 में चूहों की बढ़ी हुई संख्या को देखते हुए, औपनिवेशिक सरकार ने एक इनाम कार्यक्रम बनाया जिसमें मारे गए प्रत्येक चूहे के लिए ईनाम भुगतान का प्रबंध किया गया था। इसके लिए सबूत के तौर पर लोगों को चूहे की कटी हुई पूँछ जमा करनी होती थी। अक्सर वियतनामी लोग पूँछ काटकर चूहे को ज़िंदा छोड़ देते और पूँछ जमा कर ईनाम पा लेते। कुछ वियतनामियों ने चूहे पालना भी शुरू कर दिया। 

कुछ समय बाद सरकार की नज़र में आया कि हनोई में बहुत सारे चूहे बिना पूंछ के घूम रहे हैं। 

### चीन में माओ का चार कीट अभियान

1958 में, माओत्से तुंग ने बीमारी के प्रसारण के लिए जिम्मेदार मच्छरों, कृन्तकों, मक्खियों और गौरैयों को मारने के लिए चीन में चार कीट अभियान शुरू किया। इस नीति ने चीन में गौरैयाओँ का लगभग सफाया कर दिया, लेकिन इसने भीषण चीनी अकाल में भी योगदान बन गया; गौरैया की अनुपस्थिति से कीटों का संक्रमण बढ़ गया और बड़े पैमाने पर फ़सलें चौपट हुईं।

यह सभी देखें
------------

* ब्लोबैक - एक गुप्त ऑपरेशन के अनपेक्षित परिणाम जो आक्रामक सरकार की नागरिक आबादी द्वारा पीड़ित होते हैं
* कैंपबेल का नियम
* गुडहार्ट का नियम
* लियोपोल्ड II की कटे हाथों की नीति
* स्ट्रीसंड प्रभाव

संदर्भ
------

1. ↑  Brickman, Leslie H. (2002-11-01). *Preparing the 21st Century Church*. पृ॰ 326. आई॰ऍस॰बी॰ऍन॰ 978-1-59160-167-8. मूल से 27 मार्च 2017 को पुरालेखित. अभिगमन तिथि 16 फ़रवरी 2020.
2. 1 2 3  Siebert, Horst (2001). *Der Kobra-Effekt. Wie man Irrwege der Wirtschaftspolitik vermeidet* (जर्मन में). Munich: Deutsche Verlags-Anstalt. आई॰ऍस॰बी॰ऍन॰ 3-421-05562-9.
3. 1 2  Dubner, Stephen J. (11 October 2012). "The Cobra Effect: A New Freakonomics Radio Podcast". Freakonomics, LLC. मूल से 13 फ़रवरी 2015 को पुरालेखित. अभिगमन तिथि 24 February 2015.
4. ↑  Schwarz, Christian A. (1996). *NCD Implementation Guide*. Carol Stream Church Smart Resources. पृ॰ 126. Cited in Brickman, p. 326.
5. ↑  Vann, Michael G. (2003). "Of Rats, Rice, and Race: The Great Hanoi Rat Massacre, an Episode in French Colonial History". *French Colonial History*. **4**: 191–203. डीओआइ:10.1353/fch.2003.0027.
इरानी
**पह्लव** एक प्राचीन जाति। प्रायः प्राचीन पारसी या ईरानी। मनुस्मृति, रामायण, महाभारत आदि प्राचीन पुस्तकों में जहाँ-जहाँ खस, यवन, शक, कांबोज, वाह्लीक, पारद आदि भारत के पश्चिम में बसनेवाली जातियों का उल्लेख है वहाँ-वहाँ पह्लवों का भी नाम आया है।

उपर्युक्त तथा अन्य संस्कृत ग्रंथों में पह्लव शब्द सामान्य रीति से पारस निवासियों या ईरानियों के लिये व्यवहृत हुआ है मुसलमान ऐतिहासिकों ने भी इसको प्राचीन पारसीकों का नाम माना है। प्राचीन काल में फारस के सरदारों का 'पहृ- लवान' कहलाना भी इस बात का समर्थक है कि पह्लव पारसीकों का ही नाम है। शाशनीय सम्राटों के समय में पारस की प्रधान भाषा और लिपि का नाम पह्लवी पड़ चुका था। तथापि कुछ युरोपीय इतिहासविद् 'पह्लव' सारे पारस निवासियों की नहीं केवल पार्थिया निवासियों पारदों— की अपभ्रश संज्ञा मानते हैं।

पारस के कुछ पहाड़ी स्थानो में प्राप्त शिलालेखों में 'पार्थव' नाम की एक जाति का उल्लेख है। डॉ॰ हाग आदि का कहना है कि यह 'पार्थव' पार्थियंस (पारदों) का ही नाम हो सकता है और 'पह्लव' इसी पार्थव का वैसा ही फालकी अपभ्रंश है जैसा अवेस्ता के मिध्र (वै० मित्र) का मिहिर। अपने मत की पुष्टि में ये लोग दो प्रमाण और भी देते हैं। एक यह कि अरमनी भाषा के ग्रंथों में लिखा है कि अरसक (पारद) राजाओं की राज-उपाधि 'पह्लव' थी। दूसरा यह कि पार्थियावासियों को अपनी शूर वीरता और युद्धप्रियता का बडा़ घमंड था और फारसी के 'पहलवान' और अरमनी के 'पहलवीय' शब्दों का अर्थ भी शूरवीर और युद्धप्रिय है। रही यह बात कि पारसवालों ने अपने आपके लिये यह संज्ञा क्यों स्वीकार की और आसपास वालों ने उनका इसी नाम से क्यों उल्लेख किया। इसका उत्तर उपर्युक्त ऐतिहासिक यह देते हैं कि पार्थियावालों ने पाँच सौ वर्ष तक पारस में राज्य किया और रोमनों आदि से युद्ध करके उन्हें हराया। ऐसी दशा में 'पह्लव' शब्द का पारस से इतना घनिष्ठ संबंध हो जाना कोई आश्चर्य की बात नहीं है।

संस्कृत पुस्तकों में सभी स्थलों पर 'पारद' औक 'पह्लव' को अलग अलग दो जातियाँ मानकर उनका उल्लेख किया गया है। हरिवंश पुराण में महाराज सगर के द्वारा दोनों की वेशभूषा अलग अलग निश्चित किए जाने का वर्णन है। पह्लव उनकी आज्ञा से 'श्मश्रुधारी' हुए और पारद 'मुक्तकेश' रहने लगे। मनुस्मृति के अनुसार 'पह्लव' भी पारद, शक आदि के समान आदिम क्षत्रिय थे और ब्राह्मणों के अदर्शन के कारण उन्हीं की तरह संस्कारभ्रष्ट हो शूद्र हो गए। हरिवंश पुराण के अनुसार महाराज सगर न इन्हें बलात् क्षत्रियधर्म से पतित कर म्लेच्छ बनाया। इसकी कथा यों है कि हैहयवंशी क्षत्रियों ने सगर के पिता बाहु का राज्य छीन लिया था। पारद, पह्लव, यवन, कांबोज आदि क्षत्रियों ने हैहयवंशियों की इस काम में सहायता की थी। सगर ने समर्थ होने परह हैहयवंशियों को हराकर पिता का राज्य वापस लिया। उनके सहायक होने के कारण 'पह्लव' आदि भी उनके कोपभाजन हुए। ये लोग राजा सगर के भय से भागकर उनके गुरु वशिष्ठ की शरण गए। वशिष्ठ ने इन्हें अभयदान दिया। गुरु का वचन रखने के लिये सगर ने इनके प्राण तो छोड़ दिए पर धर्म ले लिया, इन्हें छात्र धर्म से बहिष्कृत करके म्लेच्छत्व को प्राप्त करा दिया। वाल्मीकीय रामायण के अनुसार 'पह्लवों' की उत्पत्ति वशिष्ठ की गौ शबला के हुंभारव (रँभाने) से हुई है। विश्वामित्र के द्वारा हारे जाने पर उसने वशिष्ठ की आज्ञा से लड़ने के लिये जिन अनेक क्षत्रिय जातियों को अपने शब्द से उत्पन्न किया 'पह्लव' उनमें पहले थे।

इन्हें भी देखें
---------------

* पहलवी वंश
सन् 1846 का थॉमस कोल द्वारा बनाया चित्र, "द पिकनिक"
**पिकनिक** (Picnic) एक प्रकार की मनोविनोद क्रिया है जिसमें कोई परिवार या अन्य मित्रों या सहकर्मियों का समूह किसी बाहरी वातावरण में किसी स्थान पर भोजन करता है। अक्सर पिकनिक किसी प्राकृतिक रूप से रमणीय स्थान पर करा जाता है, जैसा की झील के किनारे, उद्यान में, पर्वतीय दृश्य वाले स्थान पर, इत्यादि। कभी-कभी पिकनिक करने वाले लोग धरती पर चादर या कम्बल बिछाकर उसपर बैठते हैं, हालांकि वह अपने साथ हलके मेज़-कुरसी भी ला सकते हैं। पिकनिक आयोजन करने वाले स्थान पर अक्सर वाहनों में पहुँचा जाता है, और खानपान का अधिकतर सामान घरों से लाया जाता है। कभी-कभी स्थानीय अधिकारी कुछ स्थानों को पिकनिक के लिए निर्धारित करते हैं, और वहाँ कूड़ा फेंकने के लिए और सुरक्षित रूप से खाना गरम करने के लिए की भी उपलब्धियाँ दी जाती हैं। कुछ पिकनिक पॉटलक होते हैं, जिनमें पिकनिक आने वाला हर व्यक्ति अपनी ओर से सब के लिए कुछ खाने या पीने के लिए लाता है।

इन्हें भी देखें
---------------

* पॉटलक
* मनोविनोद

सन्दर्भ
-------

1. ↑  Hern, Mary Ellen W. (1989). "Picnicking in the Northeastern United States, 1840–1900". Winterthur Portfolio. 24 (2/3): 139–152. doi:10.1086/496417. JSTOR 1181262.
2. ↑  Roden, Claudia (1981). Picnics and other outdoor feasts (2012 ed.). London: Grub Street.
3. ↑  Davidson, Alan (2014). The Oxford Companion to Food. New York: Oxford University Press. pp. 620–621.
यह लेख आज का आलेख के लिए निर्वाचित हुआ है। अधिक जानकारी हेतु क्लिक करें।

**पेनिसिलयम** एक साधारण फफूँद है। यह एक प्रकार का कवक श्रेणी का मृतजीवी वनस्पति है। इसे नीली यी हरी फफूँद भी कहा जाता है। यह सड़ी-गली सब्जियों, कटे हुए फलों, रोटी, सड़े हुए मांस, चमड़े आदि पर उगता है। विशेष कर यह नींबू के ऊपर बहुत ही सहज रूप से उगता है। पेनिसिलियम पौधे का शरीर पतले सूते जैसी रचनाओं से बना होता है। इन रचनाओं को हाइफी कहते हैं। इसके सारे शरीर को माइसेलियम कहते हैं। इसका कवक जाल अनेक शाखाओं में बँटा रहता है। इसमें विखंडन द्वारा वर्धी प्रजनन होता है। पेनिसियम में स्पोर नाम कोनिडिया की शृंखला पाई जाती है जिसके द्वारा यह अलैंगिक प्रजनन करता है। पेनिसिलियम के पौधे से पेनिसिलीन नामक उपक्षार प्राप्त होता है। यह एक चमत्कारी औषधि है। इसका व्यवहार तपेदिक तथा अन्य विभिन्न रोगों में किया जाता है। 

पेनिसिलीन का आविष्कार ब्रिटेन के वैज्ञानिक सर अलेक्जेंडर फ्लेमिंग ने १९२९ में किया था। इस खोज के लिए १९५४ में उन्हें चिकित्सा शास्त्र के नोबेल पुरस्कार से सम्मानित किया गया। पेनिसिलीन पहला आधुनिक प्रतिजैविक था। पेनिसिलियम की कई जातियाँ पनीर-व्यवसाय में पनीर तैयार करने में व्यवहृत होती हैं। कार्बनिक अम्ल के संश्लेषण में भी इसका उपयोग होता है। एल्कोहल बनाने में भी इसका इस्तेमाल किये जाते हैं। रंग तैयार करने में भी इसका उपयोग होता है।

सन्दर्भ
-------

1. ↑  "कोई भी बीमारी नहीं होती है लाइलाज". वेब दुनिया. मूल (एचटीएम) से 6 अक्तूबर 2008 को पुरालेखित. अभिगमन तिथि २७ मार्च २००९. `|access-date=` में तिथि प्राचल का मान जाँचें (मदद)
2. ↑  Karl Grandin, ed. (1945). "Alexander Fleming Biography". *Les Prix Nobel*. The Nobel Foundation. अभिगमन तिथि 24 जुलाई 2008.सीएस1 रखरखाव: फालतू पाठ: authors list (link)[*मृत कड़ियाँ*]

बाहरी कड़ियाँ
-------------


|  |  |
| --- | --- |
|  |  विकिमीडिया कॉमन्स पर ***पेनिसिलियम*** से सम्बन्धित मीडिया है।  |

| * दे
* वा
* सं
औषधीय पौधे |
| --- |
| • तुलसी • सिनकोना • सर्पगन्धा • अश्वगंधा • नीम • पेनिसिलियम • वसाका • गुलाब • कालमेघ • सदाफूली • रेफ्लीसिया • घृत कुमारी • गिलोय • ब्राह्मी • हरीतकी • बिल्व • यष्टिमधु(मुलहठी) • अर्जुन • चिरायता • पुनर्नवा • नीलगिरी  •  अरण्डी • सतावर • पीपली • अपामार्ग • शंखपुष्पी • शतावर • |
2005 फ़िल्म के लिए, पहेली (2005 फ़िल्म) देखें।

**पहेली** (अंग्रेजी: riddle) 1977 में ताराचंद बड़जात्या द्वारा निर्मिन चित्र थी| प्रशांत नन्दा के निर्देशन में बनी इस पारिवारिक चित्र में सत्यजीत व नमीता चंद्रा ने मुख्य भूमिका निभाई|

अरुण गोविल, नमीता चंद्रा, पूर्णिमा जयराम, नीना महापात्रा और अनीता सिंह को सुनहरे परदे पर अभिनय के लिए सराहा गया। अरुण गोविल को अभिनय तथा सुरेश वाडेकर को पार्श्वगायन के लिए पहली बार मौका मिला|

संक्षेप
-------

चरित्र
------

ब्रिजमोहन (नितिन सेठी) गाँव की हवेली में अपनी माँ (दुर्गा खोटे) को छोड़ बंबई चला जाता है| वहां शादी कर बस जाता हैं जहाँ उसकी पत्नी बेटे को जन्म देकर चल बसती है| कुछ वर्ष बाद ब्रिजमोहन एक सफल उद्योगपति व उसका बेटा मोंटू (सत्यजीत) अपनी पढाई समाप्त करने को है| ब्रिजमोहन मोंटू को अपनी दादी से मिलने गाँव भेजता है जहाँ मोंटू अपने दोस्तों के साथ जाता है| गाँव में कुछ कठिनाईयों को झेल मोंटू दोस्तोंके साथ अपने दादी की हवेली पहुँचता है| कुछ समय बाद उसके दोस्त बंबई लौट जाते है| गाँव में मोंटू गौरी (नमीता चंद्रा) से मिलता है और उनकी दोस्ती हो जाती है| गौरी गाँव में अपने चाची व बहनों के साथ रहती है जो उसे बहुत तंग करते है| उसकी भेंट बलराम (अरुण गोविल) से भी होती है जो खेती करता है| बलराम कनक (आभा धुलिया) से शादी करने शहर जाकर कुछ पैसे कमाना चाहता है जिसे उसकी माँ (लीला मिश्रा) मना करती है| इस बीच मोंटू अपनी दादी को अगले साल आने का वादा कर बंबई चला जाता है|

अगले साल वह गाँव में कई परिवर्तन महसूस करता है| बलराम की माँ बीमारी के बाद चल बसी और वह शादी कर शहर चला गया है| गौरी उससे मिलने या बात करने से कतराती है| उसके चाचा उसकी शादी के लिए एक योग्य लडके की तलाश कर रहे है| शहर में पला-बढा मोंटू गाँव की इन परिवर्तनों को समझना ही उसकी 'पहेली' है| अगले साल गाँव में अपनी दादी के पास आना उसके इन परिवर्तनों को समझने पर निर्भर करता है|

मुख्य कलाकार
------------

* सत्यजीत - राजा बाबू 'मोंटू'
* नमीता चंद्रा - गौरी
* नितिन सेठी - ब्रिजमोहन
* दुर्गा खोटे - ब्रिजमोहन की माँ
* अरुण गोविल - बलराम
* लीला मिश्रा - बलराम की माँ
* ए के हंगल - मास्टरजी
* दीना पाठक - मास्टरजी की पत्नी
* बीरबल - बीरबल, वाहन चालाक
* आभा धुलिया - कनक
* शिवराज - वैदजी, कनक के पिता
* पूर्णिमा जयराम - चंपा
* नीना महापात्रा - रूपा
* अनीता सिंह - रेखा
* आबका चुलिया

दल
--

* *निर्देशक* - प्रशांत नन्दा
* *निर्माता* - ताराचंद बड़जात्या
* *निर्माण संस्था* - राजश्री प्रोडक्शन्स
* *गीतकार*-एवं-*संगीतकार* - रवींद्र जैन
* *पार्श्वगायक* - सुरेश वाडेकर, हेमलता

संगीत
-----

इसके गीतकार एवं संगीतकार रवींद्र जैन है|

(गीत - गायक - समय) रूप में
1. "सोना करे कैसे झिलमिल" - सुरेश वाडेकर, हेमलता - 3:20

रोचक तथ्य
---------

परिणाम
------

### बौक्स ऑफिस

### समीक्षाएँ

नामांकन और पुरस्कार
-------------------

बाहरी कड़ियाँ
-------------

* *पहेली*  इंटरनेट मूवी डेटाबेस पर

  

* [ Top 5 paheli that spin your mind [100% Real]]
*
अमेरिकी राज्य वायोमिंग में लैरामी नदी, जिसके दोनो तटों पर उसकी पूरभूमि देखी जा सकती है
भूगोल में **पूरभूमि** (Floodplain) किसी नदी के तट के साथ की वह भूमि होती है जो समय-समय पर जलप्रवाह अधिक होने से बाढ़ के कारण जल द्वारा ढकी जाती है। इन भूमियों की संरचना बाढ़ द्वारा जमा होने वाले तलछट, मृदा और रेत से होती है। ऐसी भूमि में जल और पोषक तत्वों की मात्रा अधिक होने से इनमें उर्वरता होती है, जिस से यह कृषि के लिए भी बहुत उपयोगी होती है। इस कारणवश कभी-कभी पूरभूमियों में गाँव-बस्तियाँ भी बन जाती हैं, लेकिन उनमें अक्सर बाढ़ के प्रकोप का संकट रहता है।

इन्हें भी देखें
---------------

* जलोढ़ मैदान
* तलछट
* मृदा उर्वरता

सन्दर्भ
-------

1. ↑  Kovács, János (2013). "Flood Deposits". *Encyclopedia of Natural Hazards*. Encyclopedia of Earth Sciences Series: 325. आई॰ऍस॰बी॰ऍन॰ 978-90-481-8699-0. डीओआइ:10.1007/978-1-4020-4399-4\_137.
2. ↑  Wolman, M. Gordon; Leopold, Luna B. (1957). "River Flood Plains: Some Observations On Their Formation". *U.S. Geological Survey Professional Paper*. Professional Paper. **282C**: 87. डीओआइ:10.3133/pp282C.
**पांडमंगलम** (Pandamangalam) भारत के तमिल नाडु राज्य के नामक्कल ज़िले में स्थित एक शहर है।

विवरण
-----

पांडमंगलम वेलूर से लगभग तीन किलोमीटर की दूरी पर है, जो परमती वेलूर तालुक का सबसे बड़ा शहर है।

जनसांख्यिकी
-----------

2001 के अनुसार [update] भारत की जनगणना ,  पंडमंगलम की जनसंख्या  थी। पुरुषों की आबादी का 50% और महिलाओं का 50% है। पांडमंगलम की औसत साक्षरता दर 70% है, जो राष्ट्रीय औसत 59.5% से अधिक है: पुरुष साक्षरता 78% है, और महिला साक्षरता 62% है। पांडमंगलम में, 9% आबादी 6 साल से कम उम्र की है।

मंदिर
-----

पांडमंगलम कावेरी नदी के पास स्थित है, जो तमिलनाडु की सबसे लंबी नदी है। तीन मंदिर [भगवान शिव, भगवान विष्णु और देवी] के लिए पांडमंगलम में एक दूसरे के बहुत करीब स्थित यह विशेष बनाता है। उक्त शिव और विष्णु मंदिर बहुत प्राचीन और शक्तिशाली हैं, क्योंकि यह माना जाता है कि पांजा पांडव अपने वनवासम के हिस्से के रूप में यहां रहते थे और पूजा करते थे। यह भी कहा जाता है कि इस शहर का पुराना नाम पांडावर मंगलम है जो कुछ समय बाद पांडमंगलम बन गया। यह छोटा शहर वेलूर और जेदारपालम की सड़कों से अच्छी तरह से जुड़ा हुआ है ताकि भक्तों को काशी विश्वनाथ (शिव) और प्रसन्ना वेंकट रामाना (विष्णु) दोनों आसानी से जा सकें। पांडमंगलम के बारे में एक और महत्वपूर्ण बात यह है कि दो भगवान की गाड़ियां [भगवान विष्णु और देवी मरियममन के लिए] हैं, जो शहर के चारों ओर त्यौहार के समय के दौरान खींची जाती हैं, जिसमें एक विशाल लोगों का जमावड़ा होता है।

इन्हें भी देखें
---------------

* नामक्कल ज़िला

सन्दर्भ
-------

1. ↑  "Lonely Planet South India & Kerala," Isabella Noble et al, Lonely Planet, 2017, ISBN 9781787012394
2. ↑  "Tamil Nadu, Human Development Report," Tamil Nadu Government, Berghahn Books, 2003, ISBN 9788187358145
3. ↑  "Census Info 2011 Final population totals". Office of The Registrar General and Census Commissioner, Ministry of Home Affairs, Government of India. 2013. मूल से 13 नवंबर 2013 को पुरालेखित. अभिगमन तिथि 26 January 2014.
4. ↑  "Census of India 2001: Data from the 2001 Census, including cities, villages and towns (Provisional)". Census Commission of India. मूल से 2004-06-16 को पुरालेखित. अभिगमन तिथि 2008-11-01.
5. ↑  "Census of India 2001: Data from the 2001 Census, including cities, villages and towns (Provisional)". Census Commission of India. मूल से 2004-06-16 को पुरालेखित. अभिगमन तिथि 2008-11-01.
यह लेख नेपालके क्षत्रिय पाँडे शासक वंश के बारे में है। पारिवारिक नाम के के लिए, पाँडे देखें।
कालु पांडे, नेपाली काजी
**पाँडे वंश/ पाण्डे वंश** व **पाँडे खलक/पाण्डे खलक** नेपाली क्षत्रिय वर्ण का शासक परिवार है। क्षत्रिय पाण्डे नेपाल के दरबार में उच्च काजी घराना के रूप में बस्नेत परिवार से निकट है। इनके क्षत्रिय थापा वंशसे ऐतिहासिक पारिवारिक दुश्मनी है।  पाण्डे पाँच काजी परिवारों में से एक है। अन्य चार परिवार बिष्ट, बस्नेत, कुँवर और थापा है। 

इस परिवारको सत्तामें पहले काजी गणेश पांडेने लाया। काजी गणेश पाँडे राजा द्रव्य शाहके काजी अर्थात् प्रधानमन्त्री थे। पिछले अग्रज काजी कालु पांडे थे। वंशीधर *कालु* पांडे नेपालके दरबारके प्रख्यात भारदार एवम् सेनाध्यक्ष थे।  उनके पुत्र वंशराज पांडे भी सेना जनरल रहे और छोटे पुत्र दामोदर पांडे नेपालके प्रथम प्रधानमन्त्री रहे। 

दामोदर पाँडे, नेपाली काजी
दामोदरके बेटे रणजंग पांडे भी नेपालके प्रधानमन्त्री थे।

पाँडे दरबार
-----------

लाजिम्पाट दरबार (राणा शासनमें अग्नि भवन कहा गए)
**लाजिम्पाट दरबार**, वा **अग्नि भवन** काठमाडौंमें स्थित एक पाँडे दरबार था जिसको नेपालके राणा वंशने काबु किया। ये दरबार काजी वीरकेशर पाँडेके निज निवास था। बादमें वीर शम्शेर और अग्नि शम्शेरने कब्जे में लिया।

लाजिम्पाट दरबार (अग्निभवन पनि भनिन्छ) १९६४ पश्चात
जैसे थापाथली थापा वंशके ईलाका था वैसे लाजिम्पाट पाँडे वंशके था। कोत पर्वपश्चात राणावंशी शासकके मामा काजी कर्णेल त्रिविक्रम सिंह थापाने इस दरबार कब्जा किया र २८ वर्ष सन् १८७५ तक बसोबास किया। 

### होटल शंकर

होटल शंकर जुन पहिले लाजिम्पाट दरबार थियो
होटल शंकर आजके दिनमें पहिले लाजिम्पाट दरबार कहाजाता था।

स्रोत
-----

1. ↑  "पाँच काजी परिवार". मूल से 12 मार्च 2017 को पुरालेखित. अभिगमन तिथि 11 मार्च 2017.
2. ↑  "संग्रहीत प्रति". मूल से 13 मार्च 2017 को पुरालेखित. अभिगमन तिथि 23 मई 2017.
3. ↑  "संग्रहीत प्रति". मूल से 1 दिसंबर 2017 को पुरालेखित. अभिगमन तिथि 23 मई 2017.
4. ↑  JBR, PurushottamShamsher (2007). *Ranakalin Pramukh Atihasik Darbarharu* [*Chief Historical Palaces of the Rana Era*] (नेपाली में). Vidarthi Pustak Bhandar. आई॰ऍस॰बी॰ऍन॰ 978-9994611027. मूल से 10 जनवरी 2019 को पुरालेखित. अभिगमन तिथि 2015. `|access-date=` में तिथि प्राचल का मान जाँचें (मदद)

इन्हें भी देखें
---------------

* थापा वंश
९२३ ईसवी में (उत्तरकालीन लियांग राजवंश के अन्तकाल में) चीन का राजनैतिक नक़्शा
**पाँच राजवंश और दस राजशाहियाँ** ( 五代十国, 五代十國, वुदाई शीगुओ, Five Dynasties and Ten Kingdoms) चीन के इतिहास में सन् ९०७ ईसवी से ९७९ ईसवी तक चलने वाला एक दौर था। यह तंग राजवंश के पतन के बाद शुरू हुआ और सोंग राजवंश के उभरने पर ख़त्म हुआ। इस काल में चीन के उत्तर में एक-के-बाद-एक पाँच राजवंश सत्ता में आये। चीन भर में और ख़ासकर दक्षिणी चीन में, १२ से अधिक स्वतन्त्र राज्य स्थापित हो गए। इनमें से इतिहास में १० राज्यों का वर्णन अधिक होता है, इसलिए यह काल 'पाँच राजवंश और दस राजशाहियों' के नाम से जाना जाता है। इसी काल में मंचूरिया-मंगोलिया क्षेत्र में ख़ितानी लोगों का लियाओ राजवंश भी स्थापित हुआ।

पाँच राजवंश
-----------

उत्तरी चीन में राज करने वाले पाँच राजवंश और उनके सत्ता काल यह थे:

* **उत्तरकालीन लियांग राजवंश** (後梁, Later Liang Dynasty), ९०७ - ९२३ ईसवी
* **उत्तरकालीन तंग राजवंश** (後唐, Later Tang Dynasty), ९२३ - ९३६ ईसवी
* **उत्तरकालीन जिन राजवंश** (後晉, Later Jin Dynasty), ९३६ - ९४७ ईसवी
* **उत्तरकालीन हान राजवंश** (後漢, Later Han Dyansty), ९४७ - ९५१ ईसवी (अगर उत्तरी हान राजवंश को इसी वंश का हिस्सा माना जाए तो इनका काल ९७९ ईसवी तक चला)
* **उत्तरकालीन झोऊ राजवंश** (後周, Later Zhou Dynasty), ९५१ - ९६० ईसवी

दस राजशाहियाँ
-------------

दस राजशाहियाँ इस प्रकार थीं: वू (९०७-९७८ ई), मीन (९०९-९४५ ई), चू (९०७-९५१ ई), दक्षिणी हान (९१७-९७१ ई), पूर्वकालीन शू (९०७-९२५ ई), उत्तरकालीन शू (९३४-९६५ ई), जिंगनान (९२४-९६३ ई), दक्षिणी तांग (९३७-९७५ ई) और उत्तरी हान (९५१-९७९ ई)।

विवरण
-----

तंग साम्राज्य के अंतिम दिनों में शाही दरबार ने  **जिएदूशी**  (節度使, jiedushi) नामक क्षेत्रीय सैनिक राज्यपालों के अधिकार बढ़ा दिए। इसी दौरान हुआंग चाओ (黃巢, Huang Chao) नामक एक नेता ने तंग सरकार के विरुद्ध विद्रोह आयोजित किया जिस से साम्राज्य बहुत ही कमज़ोर पड़ गया और राज्यपाल लगभग पूरी तरह आज़ाद हो गए। इसी से पाँच राजवंशों और दस राजशाहियों का काल शुरू हुआ। इस काल में उत्तरी चीन में बहुत भयंकर झगड़े जारी रहे। दक्षिणी चीन में ज़्यादा स्थिरता थी लेकिन वहाँ भी युद्ध होते रहे। सन् ९६० में उत्तरी सोंग राजवंश स्थापित हुआ और उसने चीन को फिर से एक सूत्र में बंधने की ठानी। एक-एक करके उसने राज्यों पर क़ब्ज़ा जमाया और सन् ९७८ तक पूरे चीन को अपने अधीन कर लिया।

इन्हें भी देखें
---------------

* तंग राजवंश
* सोंग राजवंश
* चीन के राजवंश

सन्दर्भ
-------

1. ↑  China: a cultural and historical dictionary Archived 2014-01-03 at the Wayback Machine, Michael Dillon, Psychology Press, 1998, ISBN 978-0-7007-0439-2, *... After the suppression of Huang Chao's rebellion in 884 the court had no more authority ...*
2. ↑  Atlas of world history Archived 2017-05-25 at the Wayback Machine, Patrick Karl O'Brien, Oxford University Press, 2002, ISBN 978-0-19-521921-0, *... This period of disunity, known as the Ten Kingdoms and Five Dynasties, was ended in 960 by the general Zhao Kuangyin, who brought China under the control of the Song dynasty and reigned as Emperor Taizu ...*
**कृष्णजी प्रभाकर खाडिलकर** (1872 - 1948 ई.) मराठी साहित्यकार, नाट्याचार्य, पत्रकार तथा लोकमान्य बालगंगाधर तिलक के सहयोगी थे। वे काका साहब खाडिलकर के नाम से विशेष प्रसिद्ध थे। एक महान् देशभक्त के रूप में आज भी उनका पर्याप्त सम्मान है। मराठी नाटय-सृष्टि में उन्होंने बहुमूल्य कार्य किया। मराठी नाट्य प्रेमियों ने अत्यंत स्नेह भाव से उन्हें ‘नाट्याचार्य’ की पदवी से विभूषित किया। महाराष्ट्र में आधुनिक पत्रकारिता की नींव उन्हीं ने डाली थी। वे श्रेष्ठ चिंतक तथा वैदिक साहित्य के अभ्यासक थे। वे सादगी, सदाचार और ईमानदारी, देशभक्ति, स्वाभिमान व नेकी आदि गुणों की प्रत्यक्ष मूर्ति ही थे।

परिचय
-----

इनका जन्म सांगली में हुआ था। विद्यार्थी अवस्था में ही इनकी नाट्यप्रतिभा चमक उठी। ये बहुमुखी प्रतिभाशाली विद्यार्थी थे जो परीक्षा में, खेल में और वक्तृत्व की स्पर्धा में सदा चमकते थे। हाई स्कूल तथा कालेज में पढ़ते हुए इन्होंने संस्कृत तथा अंग्रेजी नाटकों का गहन अध्ययन किया।

वकील होने पर स्वदेशसेवा करने की उदात्त भावना से ये लोकमान्य तिलक के सहकारी बने। इनके स्वभाव में लालित्य और गांभीर्य का अलौकिक मेल था। लोकजागरण के उदात्त उद्देश्य से ये नाट्यसर्जना करने लगे। इन्होंने शेक्सपियर की नाट्यशैली को अपनाकर लगभग 15 कलापूर्ण एवं प्रभावशाली नाटकों की सफल रचना की। इन्होंने कलापूर्ण गद्यनाटक के समान ही संगीतनाटक भी लिखे और गद्यनाटकों को संगीतनाटक जैसा कलापूर्ण बनाया।

1893 में इनका 'सवाई माधवराव की मृत्यु' नामक गद्य एवं दुखांत नाटक अभिनीत हुआ जिसने दर्शकों को विशेष आकर्षित किया। इसके उपरांत '**कीचकवध** और '**भाऊ बंदकी'** जैसे गद्यनाटकों ने इनकी लोकप्रियता को चार चाँद लगाए। इनका कीचकवध नाटक सामयिक राजनीतिक परिस्थितियों पर लिखा व्यंग्य करने में इतना सफल रहा कि अंग्रेज सरकार को उसे जब्त करना पड़ा। पौराणिक नाट्यवस्तु द्वारा सामयिक राजनीति की मार्मिक आलोचना करने में ये बड़े सफल थे। इसी प्रकार भाऊ बंदकी नामक ऐतिहासिक नाटक लिखने में भी ये खूब सफल रहे। 1912 से इन्होंने संगीतनाटक लिखने प्रारंभ किए और 1936 तक इस प्रकार के सात नाटक लिखे। जिनमें 'संगीत मानापमान', 'संगीत स्वयंवर', 'संगीत द्रौपदी' उत्कृष्ट नाटक है।

नाट्यवस्तु के विन्यास, चरित्रचित्रण, प्रभावकारी कथोकथन, रसों के निर्वाह, सभी दृष्टियों से खाडिलकर के नाटक कलापूर्ण हैं। इनकी नाट्यसृष्टि शृंगार, वीर, करुणादि रसों से ओतप्रोत है। इनकी नाट्य रचना से नाट्यसाहित्य और रंगमंच का यथेष्ट उत्कर्ष हुआ। इनकी रचना को स्रोत आदर्शवाद था जो इनके जीवन में प्राय: उमड़ पड़ता था इन्होंने स्पष्ट कहा है कि राष्ट्रोन्नति में सहायक हो, ऐसा लोकजागरण करना या लोकशिक्षा देना मेरी नाट्यकला का प्रधान उद्देश्य है। नाटक कार को चाहिए कि वह आदर्श चरित्रचित्रण दर्शकों के सामने प्रस्तुत करे ताकि वे उनसे प्रभावित होकर कर्मयोग का आचरण करें।

खाडिलकर प्रखर राष्ट्रभक्त और तेजस्वी संपादक भी थे जिन्होंने बंबई में **नवाकाल** नामक दैनिक पत्र को लगभग 16 साल तक सफलता से संपादित किया। ये मराठी के 'शेक्सपियर' कहलाते हैं। आयु के अंतिम दिनों में इन्होंने अध्यात्म पर भी गंभीर ग्रंथ लिखे।

कृतियाँ
-------

### नाटक

* सवाई माधवराव यांचा मृत्यु
* भाऊबंदकी
* कांचनगडची मोहना
* मानापमान
* स्वयंवर
* कीचकवध
* मेनका
* विद्याहरण
* सावित्री
* दौपदी
* सवतीमत्सर
* सत्त्वपरीक्षा
* बायकांचे बंड
* त्रिदंडी संन्यास

सन्दर्भ
-------

1. ↑  "भारतीय चरित कोश (पृष्ठ १८६)". मूल से 20 अगस्त 2016 को पुरालेखित. अभिगमन तिथि 22 अक्तूबर 2016.